Wartki przeglōnd fusbalowych newsōw ôstatnigo tydnia dokludziōł mie do artikla, kerego bohatyrym rumuński syndzia Ovidiu Hațegan…
Toć, syndzia fusbalowy ni mo lekko. Jak ni ma szwarnōm, wyzgernōm frelkōm to nojłatwij dać na niego pozōr kej coś napocho. Tak tyż było z Hațeganym. Ôdgwizdaniym elwra w 57 min. piyrszego barażowego szpilu ô Mundial miyndzy Irlandiōm Płn. a Szwajcariōm fest pokopoł se w lelujach. Szlag po kerym grocz z Irlandie dostoł w pukel syndzia uznoł za rynka. Pech chcioł, że brama po tym elwrze była jedynōm w ôbu szpilach i dała Szwajcarōm awans. Kej hneda FIFA ôgłosiyła lista 36 syndziōw na Mundial brakiym Hategana żodyn sie już niy dziwiōł, ani ôn sōm.
Terozki Rumun ofyn godo, że zawalōł i wypaczōł wynik barażu. Szacunek do tego chopa, bo telki słowa ôd arbitra biyda usłyszeć, i to nawet w epoce kej kibic moge wszyjsko ôbadać w 10-ciu rozmańtych powtōrkach! Te słowa jednak niy pōmogōm panu Hațeganowi spokojnie wypić piwa w piyrszym lepszym szynku w Belfaście. Jeszcze dłōgo mogōm tam go spōminać. Chyba, że to yno u nos kibic taki pamiyntliwy? Przi artiklu o Hațeganie w kōmyntorzach zaro ôbjawiyło sie fol porownań do inkszego rumuńskigo arbitra Victora Padureanu, kery podpod kibicōm reprezyntacji Polski jakiś…46 lot tymu.
Padureanu syndziowoł szpil Polski z Bułgariōm w kwalifikacjach do IO Monachium 1972. Dobrze pamiynto to tyż poru groczy ze Ślōnska, przede wszyjskim Lubański, wyciepany ze szpilplacu za pora szpetnych słōw po elwrze do gospodorzy, czy Banaś autor niyuznanej bramy. Bohatyrym pamiyntnej akcji z tym, że pora godzin niyskorzij bōł inkszy grocz Górnika Zobrze. Na wspōlnej wieczerzy po szpilu Ziga Anczok w ramach wicu zaczōn tyjatralnie brōsić swōj nōż i dziwać sie na syndzigo, a kej tyn stanōł ôd stoła Poloki poszli za nim w szpacyr. Syndzia citoł!
Na tej tragikōmicznej historyjce trza by skōńczyć i dać śp. syndzimu pokōj. Żodnych miliōnōw za szpil niy zebroł, jak godały famy. Kożdy miywo gorsze dni, pra?
szl_Latn szl_Latn szl_Latn szl_Latn szl_Latn